Kohtuasi C‑632/13

Skatteverket

versus

Hilkka Hirvonen

(eelotsusetaotlus, mille on esitanud Högsta förvaltningsdomstolen)

„Eelotsusetaotlus — Isikute vaba liikumine — Võrdne kohtlemine — Tulumaks — Mitteresidendi tulu maksustamine kinnipeetava maksuga — Kõigi maksukohustuslase isiklikku olukorda arvestavate mahaarvamiste välistamine — Põhjendatus — Mitteresidendist maksumaksjate võimalus valida residendist maksumaksjale kohaldatav süsteem ja teha nimetatud mahaarvamised”

Kokkuvõte – Euroopa Kohtu (kuues koda) 19. novembri 2015. aasta otsus

Liidu kodakondsus — Õigus vabalt liikuda ja elada liikmesriikide territooriumil — Maksuõigusnormid — Tulumaks — Mitteresidendist maksumaksjatel, kes saavad suurema osa oma tulust tuluallikariigist ja on valinud maksu kinnipidamise süsteemi, ei lubata teha samasuguseid isiklikke mahaarvamisi, nagu lubatakse teha residendist maksumaksjatel — Lubatavus — Tingimus — Mitteresidendist maksumaksjate maksukoormus, mis ei ole üldiselt suurem residendist maksumaksjate maksukoormusest

(ELTL artikkel 21)

Kui tulu maksustamise käigus ei võimaldata mitteresidendist maksumaksjal, kes saab suurema osa oma tulust tuluallika riigist ja on valinud maksu kinnipidamise süsteemi, teha samasuguseid isiklikke mahaarvamisi, nagu võimaldatakse teha residendist maksumaksjatel üldise maksustamissüsteemi raames, siis ei ole tegemist diskrimineerimisega, mis oleks vastuolus ELTL artikliga 21, juhul kui mitteresidendist maksumaksjatele ei ole pandud maksukoormust, mis on üldiselt suurem maksukoormusest, mis lasub residendist maksumaksjatel ja nendega võrdsustatud isikutel, kes on nendega sarnases olukorras.

Mitteresidendist maksumaksjate ja residendist maksumaksjate erinev kohtlemine, mis seisneb selles, et esimeste brutotulu maksustatakse lõplikult, pidades sellelt maksu kinni ühtse määra alusel, samas kui teiste puhastulu maksustatakse astmelise maksumäära järgi, millega kaasneb maksuvaba tulu mahaarvamine, on liidu õigusega kooskõlas tingimusel, et ühtne määr ei ole kõrgem määrast, mida astmelise skaala alusel tegelikult kohaldataks asjaomase isiku puhastulule, mis ületab maksuvaba tulu piirmäära.

Lisaks, kui maksu kinnipidamise süsteemi eesmärk on nii maksuhalduri töö kui ka mitteresidendist maksumaksja tegevuse lihtsustamine, siis tuleb isikliku mahaarvamise võimaldamisest keeldumist pidada maksu kinnipidamise süsteemi lahutamatuks osaks. Niisiis, kui mitteresidendist maksumaksja valib selle süsteemi, on maksuamet vabastatud sellelt maksumaksjalt maksu kinnipidamise ülesandest, mistõttu tal ei ole vaja täpset ülevaadet tema isiklikust ja perekondlikust olukorrast. Samal ajal on maksumaksja vabastatud mis tahes koostöö tegemise kohustusest, st ta ei ole kohustatud esitama tuluallikariigis tuludeklaratsiooni sealt saadud tulu kohta ega pea seega viima end kurssi teise liikmesriigi maksusüsteemiga, mis ei ole tema elukohariik.

Niisiis on maksu kinnipidamise süsteemi olemusega kooskõlas see, et kõiki maksumaksja tegelikult kantud kulusid ei saa antud liiki maksustamise raames arvesse võtta, kuna maks peetakse kinni riiklikke hüvitisi väljamaksvas asutuses tuluallika riigis. Väljamaksja ei pea üldreeglina arvestama teatavaid kulusid ja nende üldine arvessevõtmine läheks vastuollu lihtsustamise eesmärgiga, mida see süsteem teenib.

(vt punktid 44, 46, 47, 49 ja resolutsioon)